Broj: 711-I-819-P-220-19/21-04-17

Zagreb, 16. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI)**, u predmetu dužnosnika Ante Martinca, općinskog načelnika Općine Sukošan, pokrenutog Odlukom Broj: 711-I-232-P-220-19/21-02-17 od 15. siječnja 2021.,** na 122. sjednici Povjerenstva, održanoj 16. travnja 2021.g., donosi sljedeću

**ODLUKU**

1. **Dužnosnik Ante Martinac, općinski načelnik Općine Sukošan, propustom da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđene povodom redovite provjere izvješća o imovinskom stanju dužnosnika podnesenog 28. ožujka 2019., koji se odnosi na propust navođenja poslovnog udjela u trgovačkom društvu Marine travel d.o.o. i putnička agencija, u vlasništvu njegove supruge, počinio je povredu članka 27. ZSSI-a, u svezi s člancima 8. i 9. navedenog Zakona.**
2. **Za povredu ZSSI-a, opisanu pod točkom I. izreke ove odluke, dužnosniku Anti Martincu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 111. sjednici, održanoj dana 15. siječnja 2021. pokrenulo postupak za odlučivanje o sukobu interesa protiv dužnosnika Ante Martinca, općinskog načelnika Općine Sukošan, zbog mogućeg kršenja odredbi iz članka 8. i 9. ZSSI-a, u svezi sa člankom 27. ZSSI-a, koja proizlazi iz propusta da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenog povodom redovite provjere izvješća o imovinskom stanju dužnosnika podnesenog 28. ožujka 2019.g., i to u pogledu nenavođenja poslovnog udjela u trgovačkom društvu Marine travel d.o.o. i putnička agencija, u vlasništvu njegove supruge.

Dužnosnik je dana 10. veljače 2021. zaprimio navedenu odluku te se na istu u otvorenom roku očitovao. Dužnosnik u očitovanju navodi da je svoju obvezu, sukladnu pozivu Povjerenstva, izvršio jer je 1. srpnja 2019. podnio izvješće u kojem je ispravio podatak o vlasništvu nad poslovnim udjelom, jer je naveo da je njegova supruga vlasnica udjela u navedenom trgovačkom društvu, kao i da je u samom očitovanju na zaključak potvrdio ovu okolnost, čime je uskladio podatke o imovini navedene u izvješću sa stvarnim stanjem. Također napominje da je u istom očitovanju dostavio dokaze iz kojih proizlazi kako mu nije bila namjera prikrivati podatke o imovini njegove supruge, imajući u vidu da je priložio Izjavu o postojanju sukoba interesa s navedenim poslovnim subjektom od 14. veljače 2019., u smislu Zakona o javnoj nabavi, objavljenu na službenim stranicama Općine Sukošan, a što upućuje na to da nije zlouporabio obnašanje svoje dužnosti niti na bilo koji način ugrozio javni interes. Ističe kako je sve navedeno sadržano i u odluci o pokretanju postupka te da trgovačko društvo Marine travel d.o.o. i putnička agencija obavlja minimalnu poslovnu aktivnost, odnosno da njegova supruga ne ostvaruje bilo kakav prihod od vlasništva nad poslovnim udjelom, zbog čega je vjerojatno i došlo do greške kod ispunjavanja izvješća o imovinskom stanju. Sukladno navedenome, dužnosnik naglašava kako smatra da nije povrijedio obveze propisane odredbama ZSSI-a.

Očitovanju dužnosnika prileži izjava o postojanju sukoba interesa od 4. veljače 2019., dana temeljem članka 80. podstavka 1. Zakona o javnoj nabavi, u kojoj se navodi da s njim povezane osobe, među kojima je i supruga, obavlja upravljačke poslove u trgovačkom društvu Marine travel d.o.o. i putnička agencija.

Uvidom u Registar dužnosnika koji vodi Povjerenstvo, utvrđeno je da je dužnosnik Ante Martinac obnašao dužnost općinskog načelnika Općine Sukošan u mandatu 2013. – 2017. te da istu dužnost obnaša u mandatu 2017. – 2021. Člankom 3. stavkom 1. podstavkom 39. ZSSI-a propisano je da općinski načelnici i njihovi zamjenici dužnosnici u smislu odredbi navedenog Zakona. Slijedom navedenoga, Ante Martinac je povodom obnašanja dužnostiopćinskog načelnika Općine Sukošan obvezan postupati sukladno odredbama ZSSI-a.

Dužnosnik je dana 28. ožujka 2019. Povjerenstvu podnio izvješće o imovinskom stanju povodom promjene, u kojem je u dijelu izvješća „Podaci o poslovnim udjelima, dionicama i vrijednosnim papirima u poslovnim subjektima" naveo „ne postoji“.

Uvidom u podatke nadležnog trgovačkog suda utvrđeno da je ………………… imateljica poslovnih udjela u trgovačkom društvu Marine travel d.o.o. i putnička agencija te da je u tom svojstvu upisana od 12. svibnja 2017., dok je okolnost da je dužnosnikova supruga utvrđena usporedbom podataka iz podnesenog izvješća s podacima sudskog registra

Slijedom navedenog, usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad odnosno nerazmjer između prijavljenih i prikupljenih podataka u pogledu poslovnog udjela njegove supruge u poslovnom subjektu.

Stoga je Povjerenstvo zaključkom Broj: 711-I-1109-IK-1368-17/19-05-9 od 31. svibnja 2019. pozvalo dužnosnika Antu Martinca, da u roku od 15 dana od dana primitka zaključka, dostavi Povjerenstvu očitovanje s potrebnim dokazima o navedenom neskladu, između prijavljene imovine iz izvješća o imovinskom stanju dužnosnika, podnesenom 28. ožujka 2019. povodom promjena, i stanja imovine kako proizlazi iz podataka pribavljenih od nadležnih tijela, koji se odnosi na vlasništvo njegove supruge nad poslovnim udjelom u trgovačkom društvu Marine travel d.o.o. i putnička agencija u vlasništvu.

Dužnosnik je dana 12. lipnja 2019. zaprimio navedeni zaključak te se na isti u otvorenom roku očitovao.

U dijelu očitovanja na isti zaključak koji se odnosi na vlasništvo nad poslovnim udjelima u trgovačkom društvu, dužnosnik iznosi da je propustio navesti podatak da je njegova supruga vlasnica udjela u trgovačkom društvu Marine travel d.o.o. i putnička agencija, što će navesti u novom izvješću.

Dužnosnik je podnio Povjerenstvu izvješće 1. srpnja 2019. povodom bitne promjene u kojem je naveo podatak da je njegova supruga vlasnica udjela u trgovačkom društvu Marine travel d.o.o. i putnička agencija.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici dužni, ako je tijekom obnašanja javne dužnosti došlo do bitne promjene glede imovinskog stanja, o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o poslovnim udjelima i dionicama u trgovačkim društvima.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Dužnosnik je u izvješću koje podnosi Povjerenstvu dužan potpuno i istinito prikazati stanje svoje, kao i imovine supruge te je dužan poduzeti radnje kako bi se upoznao sa stvarnim stanje te imovine.

U konkretnome slučaju nije sporno da je u trenutku podnošenja izvješća o imovinskom stanju od 28. ožujka 2019. njegova supruga bila vlasnica poslovnog udjela u trgovačkom društvu Marine travel d.o.o. i putnička agencija, što je utvrđeno uvidom u podatke sudskog registra, a isto je dužnosnik potvrdio u očitovanju na odluku o pokretanju postupka. Nadalje, i iz priložene Izjave o sukobu interesa od 14. veljače 2019., za koju se navodi da je objavljena na službenim stranicama Općine Sukošan, proizlazi da je dužnosnik raspolagao tom informacijom.

Dužnosnik je bio dužan navesti taj podatak u izvješću koje se podnosi istekom godine u kojoj je postala vlasnica poslovnog udjela u trgovačkom društvu, neovisno o tome koliko iznosi dobit koju je to trgovačko društvo ostvarilo te koliko iznosi prihod koji je temeljem vlasništva nad poslovnim udjelom primila njegova supruga. Navedeni propust dužnosnik je ispravio u izvješću koje je podnio 1. srpnja 2019.

Slijedom navedenog, u tom je dijelu utvrđen nesklad između podataka izvješća i nadležnog tijela, koji je dužnosnik propustio opravdati.

Stoga je dužnosnik Ante Martinac, općinski načelnik Općine Sukošan, propustom da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje prijavljene imovine s podacima o imovini dobivenima od nadležnih tijela, utvrđenog povodom redovite provjere izvješća o imovinskom stanju dužnosnika podnesenog 28. ožujka 2019., a koji se odnosi na propust navođenja poslovnog udjela u trgovačkom društvu Marine travel d.o.o. i putnička agencija, u vlasništvu njegove supruge, počinio povredu članka 27. ZSSI-a u svezi s člancima 8. i 9. navedenog Zakona.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je dužnosnik prije pokretanja postupka podnio izvješće o imovinskom stanju u kojima je naveo podatak o vlasništvu supruge nad poslovnim udjelom u trgovačkom društvu.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Martinac, elektroničkom dostavom

2. Objava na Internetskoj stranici Povjerenstva

3. Pismohrana